Antwoorde geëis oor transformasieteikens vir skoleatletiekArgieffoto: Pixabay AfriForum Jeug het sy regspan opdrag gegee om ’n brief aan die Suid-Afrikaanse Skoleatletiek (Sasa) te rig rakende strenger transformasieteikens wat tans op skole toegepas word. Dié teikens is uiteengesit in ŉ omsendbrief wat onlangs aan skoleafrigters gestuur is. Dié omsendbrief is deur Peppi Olevano, die sekretaris-generaal van Sasa, onderteken. Luidens die omsendbrief behels die nuwe teikens “’n minimum van 40% van voorheen benadeelde gemeenskappe vir alle Sasa-spanne op alle vlakke van kompetisie, met spesifieke klem op meisie-atlete”. Die brief stel verder op hoërskoolvlak mag ŉ maksimum van drie atlete op meriete gekies word en minstens een atleet per item moet uit ŉ voorheen benadeelde gemeenskap kom. Indien daar twee of drie atlete aan ŉ item deelneem, moet een van hulle uit ŉ gemeenskap kom wat voorheen benadeeld is. Op laerskoolvlak kan ŉ maksimum van twee atlete op meriete gekies word, terwyl die derde atleet van ŉ voorheen benadeelde gemeenskap moet wees. “Op hoërskool- én laerskoolvlak word sekere geleenthede slegs vir voorheen benadeelde leerders voorgehou en daar word pertinent gesê dat dié atlete aan geen ander vereistes hoef te voldoen nie,” sê Henk Maree, hoof van AfriForum Jeug. “AfriForum Jeug is van voorneme om atlete, ouers en afrigters by te staan wat deur dié diskriminasie benadeel word.” Volgens Maree het AfriForum Jeug in sy regsbrief die volgende vrae aan Sasa gerig: “Ons is vas oortuig dat die voorheen benadeeldes – na wie Sasa se brief verwys – gebruik gaan word om atlete wat op meriete die span sou haal, op grond van ras uit te sluit. Ons kan nie toelaat dat kinders aan rassediskriminasie blootgestel word nie,” sê Maree. Dr. Danie Brink, uitvoerende hoof van die SOS, sê die nuwe sportkwotas vir skole-atletiek sal die sport in veral Afrikaanse skole versmoor. “Afrikaanse skole het ontsettend talentvolle atlete en doen moeite om atletiekbyeenkomste aan te bied, waarby Atletiek Suid-Afrika ook baat. Hierdie sportkwotas sal skole hul aptyt vir wêreldgehalte-atletiek laat verloor,” sê Brink. Hy voeg by atletiek is ’n sport wat ’n geleentheid vir verskillende kinders met ’n verskeidenheid talente bied. “Dit is onprakties van Sasa om net te wil fokus op ras en almal oor dieselfde kam te skeer.” Talle mense het ook ontstoke op sosiale media oor die transformasieteikens gereageer. “Dit is absoluut belaglik! Hoe verduidelik jy vir die toegewyde, hardwerkende skoolkind (swart of wit) hierdie belaglikheid?” skryf een Facebook-gebruiker. “Almal het gewag daarvoor. Ons het net nie geweet hoe hulle dit gaan bewoord nie,” skryf ŉ ander. Olevano kon nie Vrydagmiddag telefonies bereik word vir kommentaar nie.